ছোটবেলায় আট দশটা সাধারণ মানুষের মতোই জনপ্রিয় অভিনেতা ফজলুর রহমান বাবুও গরুর হাটে যেতেন। আর সবার মতোই  গরুর হাট নিয়ে তারও আছে অনেক মজার অভিজ্ঞতা। তখন আমার বয়স ৮ কী ১০ বছর। বাবার সঙ্গে জীবনের প্রথমবারের মতো হাটে গেলাম। যাবার আগে আম্মা বললেন, সবসময় বাবার হাত ধরে রাখতে। আমিও বাধ্য ছেলের মতোই বাবার হাত ধরেই হাটে গেলাম। যাবার সময় ভ্যানে করে গেলেও গরু কিনে আসার সময় পুরোটা পথ আসতে হয়েছে হেঁটে হেঁটে। বাসায় আসার পথে বাবাকে বললাম, গরুটাকে কোথায় রাখা হবে, কিভাবে, ইত্যাদি ইত্যাদি প্রশ্ন। সে যাই হোক, ঈদের দিন সকাল বেলা নামাজ পড়ে সবে বাড়ি ফিরেছি। দেখি এক হজুর ইয়া বড় একটি ছুরি নিয়ে আমাদের অপেক্ষায় বসে আছে। বাবা আর এলাকার  কয়েকজন লোক মিলে গরুটাকে মাটিতে ফেলে জবেহ দিলেন। যখন গরুটাকে মাটিতে ফেলা হচ্ছে সেটা দেখতে আমার খুবই কষ্ট হচ্ছিলো। আমি দৌড়ে বাড়ির ভিতরে চলে আসি। সেই থেকে আজও আমি দূরে থাকি এসব থেকে। বড়রা হাটে গিয়ে গরু কিনে আনেন। আমি যাই না। আর কোরবানি দেওয়ার দৃশ্যটা আমার কাছে ভালো লাগে না। কারণ রক্ত দেখলেই আমি চমকে উঠি।    আমার কাছে এখন মনে হয়, আমাদের দেশে কোরবানির পশু জবেহ দেবার জন্য নিদিষ্ট জায়গা নেই। ফলে কোরবানির ঈদের পরে বেশ কয়েকদিন দুর্গন্ধের ধাক্কায় রাস্তায় বের হওয়া যায় না। যেখানে সেখানে ফেলে গরু জবেহ করাটা  আমার খুবই খারাপ লাগে। সরকারের উচিত একটি নির্দিষ্ট জায়গায় গিয়ে কোরবানির পশু জবেহ করার নিয়ম বেঁধে দেয়া।